Folk ventede med længsel på at høre 82-årige Tom Jones optræde.

It´s Not Unusual, Sexbomb og Delilah. Mange kan nok skråle med til sangene, som bliver leveret af verdensstjernen Tom Jones. Torsdag bød den 82-årige sanger de håbefulde festivalsgængere op til dans på den store scene på Nibe Festival. Og det var en dag, som flere havde set frem til. - Jeg startede med at sætte ham på anlægget i morges. Jeg kan godt lide hans musik, og så synes jeg, at det er imponerende, at manden stadigvæk kan stille sig op på scenen og performe, selvom han er over 80 år, sagde Vivi Snefeldt fra Esbjerg forud for koncerten. Også Toni Nielsen fra Aalborg så frem til koncerten, som fandt sted torsdag klokken 19:30. - Vi har været unge sammen mig og ham. Og så elsker jeg, når han synger Deliah, sagde en nærmest salig Toni Nielsen fra forreste parket. Trusser og underdrenge på scenen Igennem årenes løb har flere kvinder og mænd smidt undertøjet op på scenen til den store vokalist. Det samme var også tilfældet torsdag aften. Vivi Snefeldt var dog ikke én af dem, der smed sit undertøj op til Tom Jones, og det var der en helt særlig grund til. - De (trusserne, red.) er så store, at jeg ikke kan have dem i tasken, sagde den glade festivalsgænger med et grin. Heller ikke Toni Nielsen havde planer om at smide sit undertøj op på scenen, selvom hun forsikrede, at hun godt kunne finde på det. - Jeg har jo shorts på, så jeg kan ikke få underhylerne af og smidt dem derop. Hør hvad festivalsgængerne havde af forventninger forud for koncerten Nibe Festival slutter lørdag aften, og du kan få et overblik over musikprogrammet her